b'\n_START_ARTICLE_\nRaktas (muzika)\n_START_SECTION_\nVieta penklin\xc4\x97je\n_START_PARAGRAPH_\nKai sakoma, kad raktas ra\xc5\xa1omas ant linijos, turima omenyje, nuo kur jis pradedamas ra\xc5\xa1yti arba ties kuria linija yra rakto akcentai (ta\xc5\xa1keliai ir t. t.)._NEWLINE_Kad b\xc5\xabt\xc5\xb3 lengviau ra\xc5\xa1yti partijas skirtingoms tesit\xc5\xabroms, teori\xc5\xa1kai bet kuris raktas gali b\xc5\xabti ra\xc5\xa1omas ant bet kurios penklin\xc4\x97s linijos. Kuo \xc5\xbeemiau raktas para\xc5\xa1omas, tuo auk\xc5\xa1tesnei tesit\xc5\xabrai jis skirtas; lygiai taip\xc2\xa0\xe2\x80\x93 kuo raktas auk\xc5\xa1\xc4\x8diau, tuo \xc5\xbeemesnei tesit\xc5\xabrai._NEWLINE_Kadangi yra penkios linijos ir trys raktai, gali pasirodyti, kad yra 15 skirting\xc5\xb3 rakt\xc5\xb3. Ta\xc4\x8diau \xc5\xa1e\xc5\xa1i j\xc5\xb3 yra pasikartojantys raktai (pavyzd\xc5\xbeiui, G raktas ant tre\xc4\x8dios linijos yra tas pats, kas C raktas ant pirmosios). Taip lieka devyni \xc4\xafmanomi skirtingi raktai, visi i\xc5\xa1 j\xc5\xb3 kada nors istorijoje buvo naudojami: G raktas ant dviej\xc5\xb3 apatini\xc5\xb3 linij\xc5\xb3, F raktas ant trij\xc5\xb3 vir\xc5\xa1utini\xc5\xb3 linij\xc5\xb3 ir C raktas ant vis\xc5\xb3 linij\xc5\xb3 i\xc5\xa1skyrus penkt\xc4\x85j\xc4\x85, taip gavo pavadinim\xc4\x85 \xe2\x80\x9ekilnojamas C raktas\xe2\x80\x9c (C raktas ant penktos linijos yra tas pats, kas F raktas ant tre\xc4\x8dios linijos; abu variantai buvo naudojami)._NEWLINE_Kiekvienas raktas turi pavadinim\xc4\x85, priklausant\xc4\xaf nuo to, kuriai tesit\xc5\xabrai raktas labiausiai tinka:_NEWLINE_\xc5\xa0iuolaikin\xc4\x97je muzikoje da\xc5\xbeniausiai naudojami tik keturi raktai: smuiko raktas, boso raktas, alto raktas ir tenoro raktas. I\xc5\xa1 \xc5\xa1i\xc5\xb3 rakt\xc5\xb3 labiausiai paplit\xc4\x99 yra smuiko ir boso raktai.\n_START_SECTION_\nRakt\xc5\xb3 apra\xc5\xa1ymai\n_START_PARAGRAPH_\n\xc4\x8cia pateikiamas rakt\xc5\xb3 s\xc4\x85ra\xc5\xa1as kartu su instrument\xc5\xb3 ir balso partij\xc5\xb3 s\xc4\x85ra\xc5\xa1u. Kiekvienas raktas pavaizduotas penklin\xc4\x97je, o \xc5\xa1alia para\xc5\xa1yta nata, kuri\xc4\x85 nurodo linija, ant kurios para\xc5\xa1ytas raktas._NEWLINE_Obelisko \xc5\xbeenklas (\xe2\x80\xa0) \xc5\xa1alia rakto pavadinimo nurodo, kad raktas nebenaudojamas.\n_START_SECTION_\nSmuiko raktas\n_START_PARAGRAPH_\nKai G raktas yra ant antros penklin\xc4\x97s linijos, jis vadinamas smuiko raktu. Tai populiariausias raktas naudojamas dabar ir vienintelis vis dar naudojamas raktas i\xc5\xa1 vis\xc5\xb3 G rakt\xc5\xb3. D\xc4\x97l to pavadinimai G raktas ir smuiko raktas da\xc5\xbenai vartojami sinonimi\xc5\xa1kai. Kitose kalbose smuiko raktas vadinamas diskanto raktu, nes partijos smuiko rakte seniau buvo ra\xc5\xa1omos b\xc5\xabtent \xc5\xa1io balso partijoms._NEWLINE_Instrumentai, naudojantys smuiko rakt\xc4\x85 u\xc5\xbera\xc5\xa1ymui yra smuikas, fleita, obojus, d\xc5\xabdmai\xc5\xa1is, angl\xc5\xb3 ragas, visi klarnetai, visi saksofonai, valtorna, trimitas, eufoniumas, baritonin\xc4\x97 valtorna, vibrafonas, ksilofonas, mandolina, i\xc5\xa1ilgin\xc4\x97 fleita ir gitara. Smuiko raktas yra vir\xc5\xa1utin\xc4\x97s dvigubos penklin\xc4\x97s, naudojamos arfai ir klavi\xc5\xa1iniams instrumentams, raktas. Kartu su tenoro raktu kartais naudojamas u\xc5\xbera\xc5\xa1yti auk\xc5\xa1\xc4\x8diausioms natoms, kurias atlieka boso rakto instrumentai (tokie kaip violon\xc4\x8del\xc4\x97, kontrabosas, fagotas ir trombonas). Labai auk\xc5\xa1toms natoms smuiko rakt\xc4\x85 naudoja ir altas. Smuiko raktas naudojamas soprano, mecosoprano, alto, kontralo ir tenoro bals\xc5\xb3 melodijoms u\xc5\xbera\xc5\xa1yti. Tenoras skamba oktava \xc5\xbeemiau ir yra da\xc5\xbenai u\xc5\xbera\xc5\xa1omas naudojant oktavin\xc4\xaf rakt\xc4\x85 (skaitykite \xc5\xbeemiau) arba dvigub\xc4\x85 smuiko rakt\xc4\x85.\n_START_SECTION_\nPranc\xc5\xabzi\xc5\xa1kas smuiko raktas\xe2\x80\xa0\n_START_PARAGRAPH_\nKai G raktas yra ant pirmos penklin\xc4\x97s linijos, jis vadinamas pranc\xc5\xabzi\xc5\xa1ku raktu arba pranc\xc5\xabzi\xc5\xa1ku smuiko rakto._NEWLINE_Seniau jis buvo naudotas smuiko ir fleitos melodij\xc5\xb3 u\xc5\xbera\xc5\xa1ymui, ypa\xc4\x8d partijose, publikuotose Pranc\xc5\xabzijoje XVII ir XVIII am\xc5\xbeiuose. \xc5\xa0is raktas identi\xc5\xa1kas boso raktui, transponuotam dviem oktavom auk\xc5\xa1\xc4\x8diau.\n_START_SECTION_\nBoso raktas\n_START_PARAGRAPH_\nKai F raktas yra ant ketvirtos penklin\xc4\x97s linijos, jis vadinamas boso raktu. Tai vienintelis vis dar naudojamas raktas i\xc5\xa1 vis\xc5\xb3 F rakt\xc5\xb3. D\xc4\x97l to pavadinimai F raktas ir boso raktas da\xc5\xbenai vartojami sinonimi\xc5\xa1kai._NEWLINE_Instrumentai, naudojantys boso rakt\xc4\x85 u\xc5\xbera\xc5\xa1ymui yra violon\xc4\x8del\xc4\x97, eufoniumas, kontrabosas, bosin\xc4\x97 gitara, fagotas, kontrafagotas, trombonas, baritonin\xc4\x97 valtorna, t\xc5\xabba ir timpanas. Labai \xc5\xbeemoms natoms boso rakt\xc4\x85 naudoja ir valtorna bei baritono ir boso balsai. Boso raktas tenoro balsui naudojamas kai jis u\xc5\xbera\xc5\xa1omas ant vienos penklin\xc4\x97s kartu su boso balso melodija. Kontrafagotas, kontrabosas ir bosin\xc4\x97 gitara skamba oktava \xc5\xbeemiau, nei u\xc5\xbera\xc5\xa1yta; tam jokia notacija nenaudojama, ta\xc4\x8diau kai kurie kompozitoriai/leid\xc4\x97jai \xc5\xa1iems instrumentams po raktu para\xc5\xa1o \xe2\x80\x9e8\xe2\x80\x9c, kad dirigentas atskirt\xc5\xb3 instrumentus, kurie \xc4\xafprastai skamba toje oktavoje (skaitykite \xe2\x80\x9eOktaviniai raktai\xe2\x80\x9c \xc5\xbeemiau).\n_START_SECTION_\nBaritono raktas\xe2\x80\xa0\n_START_PARAGRAPH_\nKai F raktas yra ant tre\xc4\x8dios linijos, jis vadinamas baritono raktu._NEWLINE_\xc5\xa0is raktas seniau buvo naudojamas kair\xc4\x97s rankos partijos u\xc5\xbera\xc5\xa1ymui (ypa\xc4\x8d Pranc\xc5\xabzijoje), taip pat vokalin\xc4\x97je muzikoje baritono balso partijai.\n_START_SECTION_\nSubboso raktas\xe2\x80\xa0\n_START_PARAGRAPH_\nKai F raktas yra ant penktos penklin\xc4\x97s linijos, jis vadinamas subboso raktu. \xc5\xa0is raktas identi\xc5\xa1kas smuiko raktui, transponuotam dviem oktavom \xc5\xbeemiau._NEWLINE_\xc5\xa0\xc4\xaf rakt\xc4\x85 naudojo Okengemas ir Henrikas \xc5\xa0iucas, kad u\xc5\xbera\xc5\xa1yt\xc5\xb3 \xc5\xbeemas boso partijas.\n_START_SECTION_\nAlto raktas\n_START_PARAGRAPH_\nKai C raktas yra ant tre\xc4\x8dios penklin\xc4\x97s linijos, jis vadinamas alto raktu._NEWLINE_Instrumentai, \xc5\xa1iuo metu naudojantys boso rakt\xc4\x85 u\xc5\xbera\xc5\xa1ymui yra altas, viola, alto trombonas ir mandola. \xc5\xa0is raktas siejamas su kontratenoro balsu ir retkar\xc4\x8diais vadinamas kontratenoro raktu. Jis taip pat naudojamas alto balso melodijai u\xc5\xbera\xc5\xa1yti bei instrumentams, atliekantiems vidurin\xc4\x99 partij\xc4\x85 (tokiems kaip obojus ir i\xc5\xa1ilgin\xc4\x97 fleita). \xc5\xa0io rakto naudojim\xc4\x85 angl\xc5\xb3 rago partijos u\xc5\xbera\xc5\xa1ymui galima pamatyti Sergejaus Prokofjevo simfonijose. \xc5\xa0iais laikais atsiranda seniau para\xc5\xa1yti klavi\xc5\xa1in\xc4\x97s muzikos k\xc5\xabriniai alto rakte (Bramso Vargon\xc5\xb3 choralai, D\xc5\xbeono Keid\xc5\xbeo (John Cage) Sapnas fortepijonui).\n_START_SECTION_\nTenoro raktas\n_START_PARAGRAPH_\nKai C raktas yra ant ketvirtos penklin\xc4\x97s linijos, jis vadinamas tenoro raktu._NEWLINE_Instrumentai, naudojantys boso rakt\xc4\x85 auk\xc5\xa1t\xc5\xb3 interval\xc5\xb3 u\xc5\xbera\xc5\xa1ymui yra fagotas, violon\xc4\x8del\xc4\x97, eufoniumas, kontrabosas ir trombonas (vis\xc5\xb3 j\xc5\xb3 melodijos taip pat gali b\xc5\xabti u\xc5\xbera\xc5\xa1omos ir boso rakte, kas dabar yra pagrindinis notacijos b\xc5\xabdas, ta\xc4\x8diau labai auk\xc5\xa1toms \xc5\xa1i\xc5\xb3 instrument\xc5\xb3 partijoms gali b\xc5\xabti naudojamas smuiko raktas). Tenorinio smuiko partijos buvo u\xc5\xbera\xc5\xa1omos tenoro rakte. Seniau raktas buvo naudojamas vokalin\xc4\x97je muzikoje tenoro partij\xc5\xb3 u\xc5\xbera\xc5\xa1ymui, bet jo viet\xc4\x85 u\xc5\xbe\xc4\x97m\xc4\x97 arba oktavin\xc4\x97 smuiko rakto versija, arba boso raktas ant vienos penklin\xc4\x97s sujungtas su boso partija. Kontrabosas skamba viena oktava \xc5\xbeemiau, nei u\xc5\xbera\xc5\xa1yta.\n_START_SECTION_\nBaritono raktas\xe2\x80\xa0\n_START_PARAGRAPH_\nKai C raktas yra ant penktos penklin\xc4\x97s linijos, jis vadinamas baritono raktu._NEWLINE_Kadangi \xc5\xa1is raktas identi\xc5\xa1kas F raktui ant tre\xc4\x8dios linijos (skaityti auk\xc5\xa1\xc4\x8diau), C raktas ant penktos linijos buvo naudojamas itin retai.\n_START_SECTION_\nMecosoprano raktas\xe2\x80\xa0\n_START_PARAGRAPH_\nKai C raktas yra ant antros penklin\xc4\x97s linijos, jis vadinamas mecosoprano raktu._NEWLINE_\xc5\xa0is raktas buvo naudojamas vokalin\xc4\x97je muzikoje mecosoprano balso partij\xc5\xb3 u\xc5\xbera\xc5\xa1ymui.\n_START_SECTION_\nSoprano raktas\xe2\x80\xa0\n_START_PARAGRAPH_\nKai C raktas yra ant pirmos penklin\xc4\x97s linijos, jis vadinamas soprano raktu._NEWLINE_\xc5\xa0is raktas seniau buvo naudojamas de\xc5\xa1in\xc4\x97s rankos partijos u\xc5\xbera\xc5\xa1ymui (ypa\xc4\x8d Pranc\xc5\xabzijoje), taip pat vokalin\xc4\x97je muzikoje soprano balso partijai.\n_START_SECTION_\nOktaviniai raktai\n_START_PARAGRAPH_\nPradedant XVIII am\xc5\xbeiumi, smuiko raktas buvo naudojamas transponuojamiems instrumentams, kurie skamba oktava \xc5\xbeemiau, nei para\xc5\xa1yta, pavyzd\xc5\xbeiui, gitara; jis taip pat buvo naudojamas tenoro balso melodijai u\xc5\xbera\xc5\xa1yti. Tam, kad b\xc5\xabt\xc5\xb3 i\xc5\xa1vengta dviprasmybi\xc5\xb3, kartais naudojami modifikuoti raktai, ypa\xc4\x8d chorin\xc4\x97je notacijoje. I\xc5\xa1 kair\xc4\x97je parodyt\xc5\xb3 rakt\xc5\xb3 C raktas ant tre\xc4\x8dio tarpo, da\xc5\xbenai mai\xc5\xa1omas su tenoro raktu, yra re\xc4\x8diausias._NEWLINE_Da\xc5\xbeniausiai \xc5\xa1ie raktai randami tenoro partijose SATB aplinkoje, kurioje smuiko raktas ra\xc5\xa1omas su a\xc5\xa1tuonetu apa\xc4\x8dioje, kas nurodo, kad natos skamba oktava \xc5\xbeemiau nei para\xc5\xa1yta. Kadangi tikrasis tenoro raktas vokalin\xc4\x97je notacijoje nebenaudojamas, \xc5\xa1is \xe2\x80\x9eoktava nu\xc5\xbeemintas\xe2\x80\x9c raktas da\xc5\xbenai vadinamas tenoro raktu. Tas pats raktas da\xc5\xbenai naudojamas ir baritoninei valtornai. Kai kuriose partit\xc5\xabrose ta pati koncepcija yra sukuriama naudojant dvigub\xc4\x85 rakt\xc4\x85\xc2\xa0\xe2\x80\x93 du G raktus, u\xc5\xbeeinan\xc4\x8dius vienas ant kito._NEWLINE_Prie\xc5\xa1ingai, smuiko raktas su 8 (a\xc5\xa1tuonetu) po juo naudojamas ma\xc5\xbe\xc5\xb3j\xc5\xb3 fleit\xc5\xb3, alavini\xc5\xb3 \xc5\xa1vilpuk\xc5\xb3, sopranini\xc5\xb3 i\xc5\xa1ilgini\xc5\xb3 fleit\xc5\xb3 ir kit\xc5\xb3 medini\xc5\xb3 pu\xc4\x8diam\xc5\xb3j\xc5\xb3 instrument\xc5\xb3 partij\xc5\xb3 notacijai. Jis kartais vadinamas (neoficialiai) \xe2\x80\x9esopranino raktu\xe2\x80\x9c._NEWLINE_Oktavos \xc5\xbeenklu pa\xc5\xbeymetas gali b\xc5\xabti ir F raktas. F raktas, pa\xc5\xbeym\xc4\x97tas, kad skamb\xc4\x97t\xc5\xb3 oktava \xc5\xbeemiau, naudojamas kontrabosiniams instrumentams, pavyzd\xc5\xbeiui, kontrabosui ar kontrafagotui. Kadangi tradicinis subboso raktas nebenaudojamas, tai F raktas su a\xc5\xa1tuonetu apa\xc4\x8dioje kartais vadinamas subboso raktu. F raktas, pa\xc5\xbeym\xc4\x97tas, kad skamb\xc4\x97t\xc5\xb3 oktava auk\xc5\xa1\xc4\x8diau, naudojamas bosin\xc4\x97s i\xc5\xa1ilgin\xc4\x97s fleitos ir, nors ir retai, kontratenoro balso partijoms. D\xc4\x97l to jis vadinamas kontratenoro raktu. Bosui ir baritonui dainuojant falcetu, jiems lengviau skaityti i\xc5\xa1 nat\xc5\xb3 su \xc5\xa1iuo raktu. Nepaisant viso to, \xc5\xa1ie du raktai yra labai reti (i\xc5\xa1 ties\xc5\xb3 kontratenoro raktas da\xc5\xbenai laikomas humoristiniu). Nemodifikuotas boso raktas yra toks paplit\xc4\x99s, kad muzikantai, kuri\xc5\xb3 registras yra \xc5\xbeemiau penklin\xc4\x97s, atsimena papildom\xc5\xb3 linij\xc5\xb3 skai\xc4\x8di\xc5\xb3.\n_START_SECTION_\nNeutralusis raktas\n_START_PARAGRAPH_\nNeutralusis arba mu\xc5\xa1am\xc5\xb3j\xc5\xb3 instrument\xc5\xb3 raktas n\xc4\x97ra raktas ta pa\xc4\x8dia prasme, kaip G, F ar C raktai. Tai papras\xc4\x8diausiai sutartinis \xc5\xbeenklas, nurodantis, kad linijos ir tarpai penklin\xc4\x97je yra skirti mu\xc5\xa1amiesiems instrumentams, kurie yra be jokios apibr\xc4\x97\xc5\xbetos tonacijos. Nepaisant tam tikr\xc5\xb3 visuotinai priimt\xc5\xb3 mu\xc5\xa1am\xc5\xb3j\xc5\xb3 instrument\xc5\xb3 schem\xc5\xb3, notacija linijose ir tarpuose n\xc4\x97ra standartizuota, tod\xc4\x97l legenda arba nurodymai vir\xc5\xa1 penklin\xc4\x97s yra b\xc5\xabtini. Mu\xc5\xa1amieji instrumentai su atpa\xc5\xbe\xc4\xafstama tonacija nenaudoja neutralaus rakto, o timpanai (\xc5\xbeymimi boso rakte) ir medini\xc5\xb3 plaktuk\xc5\xb3 mu\xc5\xa1amieji (\xc5\xbeymimi smuiko rakte arba ant penklini\xc5\xb3 su akolade) yra \xc5\xbeymimi ant skirting\xc5\xb3 penklini\xc5\xb3 nei instrumentai be tono.\n_START_SECTION_\nTablat\xc5\xabra\n_START_PARAGRAPH_\nGitaroms ir kitiems dalmeniniams instrumentams melodij\xc4\x85 galima \xc5\xbeym\xc4\x97ti tablat\xc5\xabra, o ne \xc4\xafprastomis natomis. \xc5\xa0iuo atveju da\xc5\xbeniausiai ra\xc5\xa1omas TAB \xc5\xbeenklas, o ne raktas. Tuomet \xe2\x80\x9epenklin\xc4\x97\xe2\x80\x9c gali tur\xc4\x97ti ir kitok\xc4\xaf linij\xc5\xb3 skai\xc4\x8di\xc5\xb3: viena linija vaizduoja vien\xc4\x85 instrumento styg\xc4\x85 (taigi standartinei \xc5\xa1e\xc5\xa1i\xc5\xb3 styg\xc5\xb3 gitarai naudojamos \xc5\xa1e\xc5\xa1ios linijos, keturios\xc2\xa0\xe2\x80\x93 tradicinei bosinei gitarai). Skai\xc4\x8diai ant linij\xc5\xb3 rodo ant kurio dalmens styga tur\xc4\x97t\xc5\xb3 b\xc5\xabti grojama. TAB \xc5\xbeenklas, kaip ir mu\xc5\xa1am\xc5\xb3j\xc5\xb3 instrument\xc5\xb3 raktas, i\xc5\xa1 ties\xc5\xb3 n\xc4\x97ra raktas, o simbolis naudojamas vietoje jo.'